Jens Rohde får nu en verbal lussing af sin egen partifælle, Jess Myrthu, der også stillede op til Europa-Parlamentsvalget i maj for Venstre.

- Det er en klar devaluerering af arbejdet i Europa-Parlamentet, at Jens Rohde vælger borgmesterposten over sit embede i Bruxelles, siger Jess Myrthu.

Læs også : - Jens Rohde er fremtidens mand for Viborg

Han er skarp i sin kritik af Jens Rohdes beslutning om at stille op som borgmesterkandidat i sin hjemby, Viborg. En post, der blev ledig, efter Søren Pape forlod den for at blive leder af De Konservative.

- Parlamentsarbejdet er noget af det vigtigste, vi har i Europa. Det er langt større beslutninger, der bliver truffet i Bruxelles, end dem, der bliver truffet i Viborg, mener Jess Myrthu.

Bliver nødt til at trække sig

Byrådet i Viborg er lige nu ved at konstituere sig, så det er stadig usikkert, om Rohde kan blive borgmester. Men står det til Jess Myrthu, skal Rohde også kritiseres, selv hvis han bliver i Parlamentet.

- Selvom han ikke bliver borgmester, så bliver han nødt til at trække sig fra parlamentet.

Læs også : K i Viborg: Borgmesterpost bliver dyr

Det vil nemlig ikke være velset, hvis Jens Rohde vender tilbage til parlamentet, efter han så tydeligt har indikeret, at det ikke er hans førsteprioritet:

- Han vil blive stemplet som en, der ikke rigtig gad. Så han er nærmest nødt til at trække sig uanset resultatet af forhandlingerne i Viborg, siger Jess Myrthu.

Læs også : Portræt af Rohde: Venstres spradebasse uden filter

Ved Europa-Parlamentsvalget i maj fik Jens Rohde 48.911 personlige stemmer, mens Jess Myrthu fik 9.397.